b'\n_START_ARTICLE_\nZavzetje mednarodnega mejnega prehoda Vrtojba\n_START_PARAGRAPH_\nZavzetje mednarodnega mejnega prehoda Vrtojba (MMP Vrtojba) so uspe\xc5\xa1no izvedli mili\xc4\x8dniki posebne enote Milice UNZ Nova Gorica. Enote jugoslovanske vojske (JLA) so v slovenski osamosvojitveni vojni 27. junija 1991 zasedle prehod, 29. junija pa so mili\xc4\x8dniki prehod osvobodili. MMP Vrtojba je prehod na meji med Slovenijo in Italijo, oddaljen kilometer zahodno od naselja Vrtojba na ravninskem Vrtojbenskem polju. Vrtojba je naselje v ob\xc4\x8dini \xc5\xa0empeter - Vrtojba.\n_START_SECTION_\nPohod jugoslovanske vojske na mejna prehoda na Gori\xc5\xa1kem\n_START_PARAGRAPH_\nSlovenska osamosvojitvena vojna se je za\xc4\x8dela na Primorskem \xc5\xbee dan prej, ko so 26. junija oklepne enote re\xc5\xa1kega korpusa krenile proti mejnim prehodom z Italijo. Iz Pivke in Postojne je v vipavsko voja\xc5\xa1nico v ve\xc4\x8dernih urah prispela kolona tankov in tovornih vozil. Med potjo so enote JLA naletele na nebranjene barikade in na spontan, ponekod zelo odlo\xc4\x8den nastop doma\xc4\x8dinov, zlasti v Vrhpolju._NEWLINE_Naslednji dan, 27.junija ob 11.uri, je iz vipavske voja\xc5\xa1nice proti mejnima prehodoma na Gori\xc5\xa1kem odpotovala voja\xc5\xa1ka kolona 14 tankov, tovornjak s pontonskim mostom, kopa\xc4\x8d in 25 tovornih vozil. V koloni je bilo okoli 270 vojakov, podoficirjev in oficirjev jugoslovanske vojske._NEWLINE_Kolona je potovala skozi vas Zalo\xc5\xa1\xc4\x8de, kjer so jih napadli doma\xc4\x8dini. Z molotovko (steklenica z za\xc5\xbeigalno snovjo) je bil zadet tank, po\xc5\xbear so vojaki takoj pogasili, poveljnik tanka je dobil opekline. V Zalo\xc5\xa1\xc4\x8dah so vojaki tudi streljali na doma\xc4\x8dine, ki so obmetavali kolono s kamenjem._NEWLINE_Tudi v Dornberku so doma\xc4\x8dini napadli kolono s kamenjem in molotovko. Ranjen je bil vojak in tudi nekaj doma\xc4\x8dinov. Vojaki so streljali in uporabili tudi solzivec._NEWLINE_V Vol\xc4\x8dji Dragi se je voja\xc5\xa1ka kolona razdelila, del je odpeljal desno proti Vogrskem in Aj\xc5\xa1evici, drugi del pa je nadaljeval proti Biljam. Tu jih je v Cijanovem kri\xc5\xbei\xc5\xa1\xc4\x8du ustavila skupina ob\xc4\x8danov, vojaki so streljali v tla pred ob\xc4\x8dane in jih pet ranili, od teh enega huje. Ranjeni so bili pripeljani v \xc5\xa1empetrsko bolni\xc5\xa1nico.\n_START_SECTION_\nZasedba mednarodnega mejnega prehoda Vrtojba\n_START_PARAGRAPH_\nMednarodni mejni prehod Vrtojba je branilo samo 25 mili\xc4\x8dnikov iz UNZ Nova Gorica. Popoldne je na prehod pri\xc5\xa1la z dvema kombijema skupina teritorialcev, ki pa je prehod pred prihodom JLA zapustila. Tanki so ob 18.50 uri prispeli pred mejni prehod Vrtojba. Tudi tukaj so jih napadli protestniki s kamenjem, vojaki so zato vrgli solzivec in tudi streljali. Oficir jugoslovanske vojske je od mili\xc4\x8dnikov zahteval, da zapustijo prehod. Po pogajanjih so mili\xc4\x8dniki zapustili prehod ob 22. uri. Enoti, ki sta zasedli prehod Vrtojbo, sta bili motorizirana enota iz Vipave in tankovska enota iz Pivke, skupaj okoli 150 vojakov s 7 tanki. Na prehodu je bilo tudi 8 zveznih mili\xc4\x8dnikov. Pribli\xc5\xbeno 800 m od prehoda je bila karavla JLA s 27 vojaki, katero so okrepili \xc5\xa1e s 30 vojaki protioklepnega voda (POV) iz Vipave._NEWLINE_Naslednji dan, ob pribli\xc5\xbeno 19. uri, so slovenske oboro\xc5\xbeene sile uspe\xc5\xa1no napadle in zavzele mejni prehod Ro\xc5\xbena Dolina. Pri napadu so sodelovali tudi nekateri ob\xc4\x8dani. Mejni prehod Vrtojba pa je \xc5\xa1e zmeraj zasedala jugoslovanska vojska, zato so se preko no\xc4\x8di enote teritorialcev razporedile v okolici \xc5\xa0empetra in Vrtojbe. Predvidevali so, da bi vojaki iz Vrtojbe posku\xc5\xa1ali ponovno zasesti prehod Ro\xc5\xbena Dolina, ali pa bi se zdru\xc5\xbeili z vojaki v voja\xc5\xa1nici Aj\xc5\xa1evica. Mili\xc4\x8dniki oddelka PEM-a UNZ Nova Gorica ( posebna enota milice) pa so v no\xc4\x8di na soboto 29. junija v Podmarku postavili zasedo. Oboro\xc5\xbeeni so bili z avtomatskimi pu\xc5\xa1kami, od protioklepnega oro\xc5\xbeja pa so imeli samo en armbrust za enkratno uporabo. Mili\xc4\x8dniki so ve\xc4\x8dkrat zahtevali, da iz Nove Gorice po\xc5\xa1ljejo pomo\xc4\x8d v mo\xc5\xa1tvu in v protioklepnem oro\xc5\xbeju, vendar le te niso poslali.\n_START_SECTION_\nPogajanja in akcija za osvoboditev MMP Vrtojba\n_START_PARAGRAPH_\nVojaki v Vrtojbi so se dobro pripravili na obrambo, okrog prehoda so razporedili tanke in organizirali obrambne polo\xc5\xbeaje. Na prehodu je bilo 29. junija v dopoldanskem \xc4\x8dasu zelo malo civilistov, \xc5\xa1e ti so v popoldanskem \xc4\x8dasu prehod zapustili. Ob 13.30 so za\xc4\x8deli vojaki premikati tanke in obstajala je nevarnost, da bo pri\xc5\xa1lo do spopada._NEWLINE_Ob 14. uri pa je na oddelek milice v \xc5\xa0empetru pri\xc5\xa1el ob\xc4\x8dan z obvestilom, da bi se vojaki iz Vrtojbe radi pogajali. Na pogajanje je na karavlo v Vrtojbo od\xc5\xa1el pom. komandirja Svito Pogel\xc5\xa1ek._NEWLINE_Po ogledu Ro\xc5\xbene Doline je poveljnik karavle zbral svoje vojake in enoto POV. Vojaki so ob 16. uri pred karavlo odlo\xc5\xbeili oro\xc5\xbeje in v koloni od\xc5\xa1li proti \xc5\xa0empetru. Pred \xc5\xa1empetrskem kri\xc5\xbei\xc5\xa1\xc4\x8dem so se predali mili\xc4\x8dnikom. Vojaki so povedali, da se bodo verjetno predali \xc5\xa1e trije tanki, ostali vojaki na prehodu Vrtojba pa se ne mislijo predati in se pripravljajo na spopad. Mili\xc4\x8dniki so predali vojake teritorialcem in se napotili proti zgradbi tehni\xc4\x8dnih pregledov, kjer so pripravljeni na spopad polegli ob cesti. Iz smeri prehoda so pripeljali trije tanki, cevi so imeli obrnjene v smeri vo\xc5\xbenje tako, da se ni vedelo, ali se bodo predali, ali pa bodo za\xc4\x8deli streljati. Tanki so se ustavili in iz njih so izstopili vojaki in se predali. Nekaj minut zatem pa je pripeljal \xc5\xa1e en tank in tudi ta posadka se je predala._NEWLINE_Od zgradbe tehni\xc4\x8dnih pregledov so od\xc5\xa1li naprej v smeri karavle major Sre\xc4\x8dko Lisjak in kriminalista Dejan Kav\xc4\x8di\xc4\x8d ter Julij Levpu\xc5\xa1\xc4\x8dek. Vedeli so, da so vojaki izpraznili karavlo, toda po predaji vojakov s karavle, bi lahko vojaki s prehoda tam postavili zasedo. Kav\xc4\x8di\xc4\x8d je z armbrustom meril na tank pri karavli, Levpu\xc5\xa1\xc4\x8dek pa se je pribli\xc5\xbeal tanku in ga preiskal. Bil je brez posadke. Skupaj so zatem preiskali karavlo in nadaljevali do kri\xc5\xbei\xc5\xa1\xc4\x8da \xc5\xbdnidar\xc4\x8di\xc4\x8deva ulice z odcepom ceste za prehod Vrtojba. Tu so polegli v travo, saj so na nadvozu avtoceste opazili v zasedi vojake. Pridru\xc5\xbeilo se jim \xc5\xa1e 18 mili\xc4\x8dnikov PEM-a in en teritorialec. Ostali mili\xc4\x8dniki in teritorialci so ostali v varnem zavetju pri hali tehni\xc4\x8dnih pregledov. In\xc5\xa1pektor milice je po megafonu pozival pripadnike JLA, ki so se nahajali v okolici mejnega prehoda Vrtojba, k vdaji. Grozilo je, da bo pri\xc5\xa1lo do spopada. Iz mirenske karavle pa so po radijski zvezi sporo\xc4\x8dali vojakom, naj se ne predajo in se premaknejo k njim, da bi se enoti v obrambi zdru\xc5\xbeili._NEWLINE_Po pribli\xc5\xbeno uri in pol je Levpu\xc5\xa1\xc4\x8dek sam stekel proti prehodu in pri\xc5\xa1el do prve zgradbe. Tu je razoro\xc5\xbeil dva vojaka in nadaljeval proti prehodu. Na prehodu so se zbirali vojaki, pred njimi je stal oficir, ki je izjavil, da se predajajo. Levpu\xc5\xa1\xc4\x8dek je zahteval, da vojaki odlo\xc5\xbeijo oro\xc5\xbeje, kar so tudi storili. Skupina vojakov je bila zelo razo\xc4\x8darana, v jezi so odmetavali opremo in grozili. Zagrozil jim je z oro\xc5\xbejem tako, da so se umirili. Nato so pri\xc5\xa1li na prehod mili\xc4\x8dniki Franc Obojnik, Darij Sim\xc4\x8di\xc4\x8d in Matja\xc5\xbe Jerki\xc4\x8d. Obojnik je stekel nazaj in obvestil ostale, da so se vojaki predali. Sim\xc4\x8di\xc4\x8d in Jerki\xc4\x8d pa sta v zgradbi mejne milice razoro\xc5\xbeila 8 pripadnikov zvezne milice. Zatem so na prehod pri\xc5\xa1li \xc5\xa1e ostali mili\xc4\x8dniki in teritorialci, ki so pomagali zbirati oro\xc5\xbeje in spravljati vojake na avtobus. Ve\xc4\x8dina vojakov si ni \xc5\xbeelela spopada, nekateri oficirji in podoficirji pa so bili bolj borbeni in sovra\xc5\xbeni. Prav nekaj teh je tudi pred predajo pobegnilo, pred tem pa so grozili da bodo v primeru spopada streljali po \xc5\xa0empetru in Vrtojbi. Hoteli so tudi za\xc5\xbegati kamion s strelivom in tako po\xc5\xa1kodovati objekte na prehodu._NEWLINE_Vojni plen v Vrtojbi je bil velik, poleg ve\xc4\x8djega \xc5\xa1tevila pehotne oboro\xc5\xbeitve, so mili\xc4\x8dniki zajeli tudi 7 tankov. Teritorialci so pono\xc4\x8di iz Vrtojbe odpeljali 6 tankov, sedmi je bil nevozen in je ostal pri karavli. Skupaj s tremi zaplenjenimi tanki iz Ro\xc5\xbene Doline so teritorialci naslednji dan ustanovili tankovsko \xc4\x8deto._NEWLINE_Akcija mili\xc4\x8dnikov v Vrtojbi je bila zelo uspe\xc5\xa1na, izpeljali so jo brez streljanja in \xc5\xbertev. Imeli pa so tudi ukaz, da ne smejo za\xc4\x8deti streljati prvi. Na najbolj\xc5\xa1i na\xc4\x8din pa se je kon\xc4\x8dala tudi gro\xc5\xbenja za prebivalce \xc5\xa0empetra in Vrtojbe, ki jo je predstavljala voja\xc5\xa1ka enota jugoslovanske vojske.'